**Lav løn blandt lærere og børnehaveklasseledere i Egedal er en del af kommunens rekrutterings- og fastholdelsesproblemer.**

I Egedal Kommune er lønnen til lærere og børnehaveklasseledere markant lavere end i de kommuner, vi konkurrerer med om rekruttering af lærere.

Faktisk er gennemsnitslønnen en af de laveste i landet.

Pt. er Egedal placeret som 4. lavest i landet.

Egedal Lærerkreds opfordrer politikerne i kommunen til at gøre noget ved dette, både for at imødekomme de ovennævnte problemer, men især fordi kommunen selv, i et internt notat om lønnen på området, har anerkendt at dette problem eksisterer.

I notatet konkluderer Kommunen at:

”*Forskellen til nabokommunerne vil dog risikere at medføre rekrutteringsvanskeligheder, og det bør give anledning til eftertanke, hvis der systematisk afsættes større beløb til lærerlønninger i andre kommuner. I kommende budgetter bør det derfor afsøges, om der er mulighed for at allokere flere midler til området.”*

Vi har flere gange gjort politikerne og forvaltningen opmærksomme på problemet, men har endnu tilbage at se en lønstigning for alle lærere og børnehaveklasseledere i kommunen.

Vi har vedlagt baggrundspapiret til orientering.

På vegne af medlemmer af Egedal Lærerkreds forsamlet til generalforsamling 23. marts 2017

Steen Herløv Madsen, Kredsformand